Na temelju članka 29. Statuta Osnovne škole Ive Andrića, Školski odbor Osnovne škole Ive Andrića na sjednici održanoj 8. 5. 2025. godine donio je

# POSLOVNIK O RADU VIJEĆA RODITELJA

## I. OPĆA ODREDBA

Članak 1.

Poslovnikom o radu Vijeća roditelja Osnovne škole Ive Andrića (u daljnjem tekstu: Poslovnik), uređuje se način rada Vijeća roditelja.

Vijeće roditelja raspravlja o pitanjima značajnim za život i rad Škole te:

* daje mišljenje o prijedlogu školskog kurikuluma i godišnjeg plana i programa rada Učiteljskom vijeću odnosno ravnatelju,
* raspravlja o izvješćima ravnatelja o realizaciji školskog kurikuluma, godišnjeg plana i programa rada Škole,
* razmatra pritužbe roditelja u svezi s odgojno-obrazovnim radom,
* imenuje i razrješuje jednog člana Školskog odbora iz reda roditelja,
* predlaže mjere za unapređivanje odgojno-obrazovnog rada,
* daje mišljenje i prijedloge u svezi s organiziranjem izleta, ekskurzija, sportskih i kulturnih sadržaja Škole,
* daje mišljenje i prijedloge u svezi s uvjetima rada i poboljšanjem uvjeta rada u Školi,
* daje mišljenje i prijedloge u svezi sa socijalno-ekonomskim položajem učenika i pružanjem odgovarajuće pomoći,
* zauzima stajalište u postupku imenovanja ravnatelja,
* raspravlja o etičkom kodeksu neposrednih nositelja odgojno-obrazovne djelatnosti u Školi i Kućnom redu prije njihova donošenja.

## II. NAČIN RADA VIJEĆA RODITELJA

Članak 2.

Nakon izbora članova za Vijeće roditelja u razrednim odjelima, najkasnije u roku od 15 dana saziva se prva konstituirajuća sjednica Vijeća roditelja.

Članak 3.

Konstituirajuću sjednicu Vijeća roditelja saziva i vodi ravnatelj Škole do izbora predsjednika Vijeća roditelja.

Članak 4.

Predsjedavajući, ravnatelj, podnosi izvješće o izboru članova Vijeća roditelja.

Na osnovi izvješća o izboru članova Vijeća roditelja, predsjedavajući predlaže, nakon pročitanog izvještaja, da Vijeće roditelja verificira mandat novoizabranim članovima Vijeća roditelja.

O verifikaciji mandata izabranih članova, Vijeće roditelja odlučuje javnim glasovanjem, dizanjem ruku.

Članovima Vijeća roditelja mandat je verificiran ukoliko je izvješće prihvaćeno većinom nazočnih članova Vijeća roditelja.

## Izbor Predsjednika Vijeća roditelja i zamjenika predsjednika

Članak 5.

Članovi Vijeća roditelja između sebe biraju predsjednika i zamjenika predsjednika.

Predsjednik Vijeća roditelja bira se na prvoj sjednici Vijeća roditelja javnim glasovanjem na vrijeme od jedne godine.

Predsjednik Vijeća roditelja bira se između članova Vijeća roditelja.

Nakon što se utvrdi kandidat/kandidati za predsjednika Vijeća roditelja pristupa se javnom glasovanju.

Za predsjednika je izabran roditelj koji je dobio najveći broj glasova nazočnih članova.

Nakon što je izabran predsjednik Vijeća roditelja bira se zamjenik predsjednika na isti način.

Članak 6.

Predsjednik Vijeća roditelja saziva sjednice i predsjedava im, brine o pravovremenom dostavljanju poziva članovima Vijeća roditelja, predlaže dnevni red, potpisuje zaključke i zapisnike koje donosi Vijeće roditelja.

Članak 7.

Predsjednik Vijeća roditelja može biti razriješen dužnosti prije isteka mandata na svoj zahtjev ili zahtjev većine nazočnih članova Vijeća roditelja u slučaju bolesti, te povrede odredbi Statuta Osnovne škole Ive Andrića i Poslovnika o radu Vijeća roditelja.

Na sjednici Vijeća roditelja na kojoj se donosi odluka o razrješenju predsjednika donosi se i odluka o izboru novog predsjednika.

## 2. Prava i dužnosti članova Vijeća roditelja

Članak 8.

Roditelji učenika svakog razrednog odjela na početku školske godine na roditeljskom sastanku razrednog odjela između sebe biraju jednog predstavnika za Vijeće roditelja. Isti predstavnik roditelja ne može u istoj školskoj godini biti predstavnikom više od jednog razrednog odjela u Vijeću roditelja.

Vijeće roditelja se bira na početku školske godine za tekuću školsku godinu.

Članak 9.

Za narušavanje dnevnog reda na sjednici se mogu narušitelju izreći sljedeće mjere: opomena, oduzimanje riječi i udaljenje sa sjednice.

Članak 10.

Oduzimanje riječi izriče se osobi koja nakon opomene i dalje narušava dnevni red, a udaljenje osobi koja nakon oduzimanja riječi i dalje ometa ili na drugi način narušava dnevni red. Opomenu i oduzimanje riječi izriče predsjednik Vijeća roditelja, a udaljenje Vijeće roditelja većinom glasova od prisutnih članova Vijeća roditelja.

Članak 11.

Član Vijeća roditelja ima pravo i dužnost prisustvovati sjednicama, sudjelovati u raspravi, davati prijedloge, predlagati zaključke, te odlučivati o svim pitanjima koja se razmatraju na sjednici.

## 3. Sazivanje sjednica

Članak 12.

Sjednice Vijeća roditelja održavaju se prema potrebi, a sjednicu saziva predsjednik Vijeća roditelja odnosno njegov zamjenik ako je predsjednik privremeno spriječen.

Prijedlog za sazivanje sjednice može dati svaki član Vijeća roditelja, a predsjednik je obvezan sazvati sjednicu ako to zatraži 1/3 članova Vijeća ili ravnatelj Škole.

Poziv za sjednicu sa prijedlogom dnevnog reda izrađuje tajnik Škole i organizira pravovremenu dostavu poziva i materijala za sjednicu.

Pozivi za sjednicu u pravilu se dostavljaju svim članovima Vijeća roditelja u pisanom obliku s prijedlogom dnevnog reda i materijalima za sjednicu, najkasnije tri dana prije održavanja sjednice.

Iznimno, u hitnim situacijama te posebno opravdanim razlozima sjednica Vijeća roditelja može se sazvati usmeno, odnosno telefonskim putem.

## 4. Odlaganje i prekid sjednice

Članak 13.

Sjednica će se odložiti kada se prije započinjanja sjednice utvrdi da na sjednici nije prisutan potreban broj članova Vijeća roditelja.

Sjednicu odlaže predsjednik Vijeća roditelja.

Sjednica se prekida:

* kada se tijekom sjednice broj prisutnih članova smanji ispod broja potrebitog za održavanje sjednice
* kada dođe do težeg remećenja reda na sjednici, a predsjedavatelj nije u mogućnosti održati red primjenom mjera iz članka 10. Poslovnika
* kada o pojedinom predmetu treba pribaviti dodatne podatke ili isprave.

Sjednicu prekida predsjednik Vijeća roditelja.

Kada je sjednica odložena ili prekinuta, predsjednik izvješćuje prisutne članove o novom vremenu održavanja sjednice, a ostale članove u skladu s člankom 13. Poslovnika.

## 5. Odlučivanje

Članak 14.

O svim pitanjima iz nadležnosti Vijeća roditelja članovi Vijeća roditelja odlučuju zajednički, donošenjem zaključaka.

Vijeće roditelja može pravovaljano odlučivati ako je na sjednici prisutna većina svih članova.

Zaključci Vijeća roditelja pravovaljani su ako za njih glasuje većina nazočnih članova Vijeća roditelja.

Vijeće roditelja odlučuje javnim glasovanjem većinom glasova nazočnih članova, osim u slučaju zauzimanja stajališta u postupku imenovanja ravnatelja kada odlučuju tajnim glasovanjem.

Članovi glasuju javno, tako da se dizanjem ruke izjašnjavaju «za» ili «protiv» prijedloga zaključka.

Rezultate glasovanja utvrđuje predsjednik Vijeća roditelja.

Na temelju rezultata glasovanja predsjednik Vijeća roditelja objavljuje je li određeni prijedlog usvojen ili odbijen.

Zaključci Vijeća roditelja unose se u zapisnik koji potpisuje predsjednik Vijeća roditelja.

## 6. Ravnatelj

Članak 15.

Sjednicama Vijeća roditelja prisustvuje ravnatelj bez prava odlučivanja. Ravnatelj osigurava uvjete za rad Vijeća roditelja, pomaže u radu, podnosi izvješća, daje obrazloženje pojedinih točaka dnevnog reda i odgovara na pitanja članova Vijeća roditelja.

Ravnatelj Škole dužan je u najkraćem mogućem roku pisano izvijestiti Vijeće roditelja o svim pitanjima od općeg značaja za Školu.

## 7. Zapisnik

Članak 16.

Na sjednicama Vijeća roditelja vodi se zapisnik.

Zapisnik vodi član Vijeća roditelja kojeg odredi predsjednik.

Zapisnik sadrži broj sjednica Vijeća roditelja, naziv Škole, vrijeme i mjesto održavanja sjednice, prisutne članove, odsutne članove, ostale prisutne, ime i prezime predsjednika i zapisničara, konstataciju predsjednika o kvorumu, utvrđeni dnevni red, sažetak obrazloženja i rasprave o svakoj točki, jasne i nedvosmislene zaključke te vrijeme završetka sjednice.

Zapisnik potpisuju predsjednik Vijeća roditelja i zapisničar.

Zapisnik se obavezno razmatra i usvaja na prvoj narednoj sjednici.

Zapisnik sa sjednice se pohranjuje u tajništvo Škole na čuvanje.

## III. PRIJELAZNE I ZAVRŠNE ODREDBE

Članak 17.

Ovaj Poslovnik o radu Vijeća roditelja može se mijenjati i dopunjavati samo na način i u postupku po kojem je donesen.

Članak 18.

Ovaj Poslovnik o radu Vijeća roditelja stupa na snagu osmoga dana od dana objave na oglasnoj ploči Škole.

Članak 19.

Stupanjem na snagu ovog Poslovnika o radu Vijeća roditelja prestaje važiti Poslovnik o radu Vijeća roditelja KLASA: 003-06/05-01/03, URBROJ:251-169-01-1 od 23.12. 2005. godine.

|  |  |
| --- | --- |
| KLASA: 007-04/25-02/16 URBROJ: 251-169-01-25-1 Zagreb, 8.5.2025. |  |

Predsjednik/ica Školskog odbora:

Danijela Strmotić

Ovaj Poslovnik o radu Vijeća roditelja objavljen je na oglasnoj ploči Škole 8. 5. 2025.godine, a

stupio je na snagu 16. 5. 2025. godine.

Ravnateljica:

Dubravka Miklec, univ.spec.